ΟΔΗΓΙΑ 92/29/ΕΟΚ ΤΟΥ ΣΥΜΒΟΥΛΙΟΥ της 31ης Μαρτίου 1992 σχετικά με τις ελάχιστες προδιαγραφές ασφάλειας και υγείας για την προώθηση βελτιωμένης ιατρικής περίθαλψης στα πλοία. ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 118 Α, την πρόταση της Επιτροπής , που καταρτίστηκε ύστερα από διαβούλευση με τη συμβουλευτική επιτροπή για την ασφάλεια, την υγιεινή και την προστασία της υγείας στο χώρο εργασίας, Σε συνεργασία με το Ευρωπαϊκό Κοινοβούλιο , Έχοντας υπόψη τη γνώμη της Οικονομικής Κοινωνικής Επιτροπής , Εκτιμώντας: ότι η ανακοίνωση της Επιτροπής για το πρόγραμμά της στον τομέα της ασφάλειας, της υγιεινής και της υγείας στο χώρο εργασίας προβλέπει την ανάληψη δράσεων για την εξασφάλιση ιατρικής περίθαλψης εν πλω ότι η ασφάλεια και η ηγεία του πληρώματος ενός πλοίου το οποίο αποτελεί χώρο εργασίας που συνεπάγεται ευρέος φάσματος κινδύνους, απαιτούν ιδιαίτερη προσοχή, λαμβάνοντας υπόψη, μεταξύ άλλων, τη γεωγραφική απομόνωσή του ότι θα πρέπει να υπάρχει στα πλοία κατάλληλος ιατρικός εξοπλισμός, διατηρούμενος σε καλή κατάσταση και ελεγχόμενος σε τακτικά χρονικά διαστήματα, έτσι ώστε να υπάρχει η δυνατότητα παροχής στους εργαζόμενους της αναγκαίας ιατρικής περίθαλψης εν πλω ότι για να εξασφαλίζεται η κατάλληλη ιατρική περίθαλψη εν πλω, θα πρέπει να προωθηθούν η κατάρτιση και η πληροφόρηση των ανθρώπων εν πλω για ό,τι αφορά τη χρήση του ιατρικού εξοπλισμού ότι η χρήση των μέσων παροχής ιατρικών συμβουλών εξ αποστάσεως, αποτελεί αποτελεσματική μέθοδο που συμβάλλει στην προστασία της ασφάλειας και της υγείας των εργαζομένων, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1. Ορισμοί Κατά την έννοια της παρούσας οδηγίας νοείται ως: α) "πλοίο", κάθε δημόσιο ή ιδιωτικό σκάφος υπό σημαία ενός κράτους μέλους, ή νηολογημένου υπό την πλήρη δικαιοδοσία κράτους μέλους, το οποίο πλέει στη θάλασσα ή αλιεύει στις εκβολές ποταμών, εκτός: των σκαφών ποτάμιας ναυσιπλοΐας, των πολεμικών πλοίων, των σκαφών αναψυχής που χρησιμοποιούνται για μη εμπορικούς σκοπούς και δεν είναι επανδρωμένα με επαγγελματίες ναυτικούς και των ρυμουλκών που κινούνται στις λιμενικές ζώνες. Τα πλοία κατατάσσονται σε τρεις κατηγορίες σύμφωνα με το παράρτημα Ι: β) "εργαζόμενος", κάθε άτομο το οποίο ασκεί επαγγελματική δραστηριότητα στο πλοίο, συμπεριλαμβανομένων των δοκίμων και των μαθητευομένων αλλά εξαιρουμένων των πλοηγών και του προσωπικού ξηράς που εκτελεί εργασίες επί προσορμισμένου πλοίου γ) "εφοπλιστής", ο εγγεγραμμένος στο νηολόγιο ως κύριος ενός πλοίου, εκτός εάν το πλοίο είναι ναυλωμένο γυμνό ή η διαχείρισή του ασκείται, εν συνόλω ή εν μέρει, βάσει διαχειριστικής συμφωνίας, από φυσικό ή νομικό πρόσωπο που δεν είναι ο εγγεγραμμένος στο νηολόγιο ως κύριος στην περίπτωση αυτή ως εφοπλιστής θεωρείται, κατά περίπτωση, ο ναυλωτής του πλοίου γυμνού ή το φυσικό ή νομικό πρόσωπο που διαχειρίζεται το πλοίο δ) "ιατρικά εφόδια", το ιατρικό υλικό και τα φάρμακα, συμπεριλαμβανομένων των αντιδότων, μη εξαντλητικός κατάλογος των οποίων περιλαμβάνεται στο παράρτημα ΙΙ ε) "αντίδοτο", ουσία που χρησιμοποιείται για την πρόληψη ή τη θεραπεία της άμεσης ή έμμεσης βλαπτικής επίδρασης (ή επιδράσεων) που προκαλείται από μία ή περισσότερες από τις ουσίες οι οποίες περιλαμβάνονται στον κατάλογο των επικίνδυνων ουσιών του παραρτήματος ΙΙΙ. Άρθρο 2. Φάρμακα και ιατρικό υλικό - Ιατρείο - Ιατρός Κάθε κράτος μέλος λαμβάνει τα αναγκαία μέτρα ώστε: 1. α) κάθε πλοίο υπό τη σημαία του ή νηολογημένο υπό την πλήρη δικαιοδοσία του να διαθέτει μονίμως ιατρικά εφόδια τα οποία, ποιοτικώς, είναι τουλάχιστον σύμφωνα με το παράρτημα ΙΙ, τμήματα Ι και ΙΙ, για την κατηγορία πλοίων στην οποία κατατάσσεται β) οι ποσότητες φαρμάκων και ιατρικού υλικού που πρέπει να βρίσκονται στο πλοίο να καθορίζονται σε συνάρτηση με τα χαρακτηριστικά του ταξιδιού - ιδίως δε με: τους σταθμούς, τον προορισμό, τη διάρκεια - το είδος ή τα είδη των δραστηριοτήτων που θα εκτελούνται κατά τη διάρκεια του ταξιδιού, τα χαρακτηριστικά του φορτίου καθώς και τον αριθμό των εργαζομένων γ) το περιεχόμενο των ιατρικών εφοδίων, όσον αφορά τα φάρμακα και το ιατρικό υλικό, να καταγράφεται σε δελτίο ελέγχου που να ανταποκρίνεται τουλάχιστον στο γενικό πλαίσιο το οποίο καθορίζεται στο παράρτημα IV τμήματα Α, Β και Γ σημεία ΙΙ.1 και ΙΙ.2 2. α) κάθε πλοίο υπό τη σημαία του ή νηολογημένο υπό την πλήρη δικαιοδοσία του να διαθέτει, για κάθε μία από τις σωσιβίους σχεδίες και λέμβους του, υδατοστεγές κιβώτιο φαρμακείου, το οποίο να περιέχει τουλάχιστον τα ιατρικά εφόδια που προβλέπονται στο παράρτημα ΙΙ, τμήματα Ι και ΙΙ, για τα πλοία της κατηγορίας Γ β) το περιεχόμενο των κιβωτίων φαρμακείου να καταγράφεται επίσης στο δελτίο ελέγχου που προβλέπεται στο σημείο 1 στοιχείο γ) 3. κάθε πλοίο υπό τη σημαία του ή νηολογημένο υπό την πλήρη δικαιοδοσία του, ολικής χωρητικότητας άνω των 500 κόρων, του οποίου το πλήρωμα περιλαμβάνει 15 ή περισσότερους εργαζόμενους και το οποίο πραγματοποιεί ταξίδι διαρκείας άνω των τριών ημερών, να διαθέτει χώρο να επιτρέπει την παροχή ιατρικών φροντίδων κάτω από ικανοποιητικές υλικές και υγειονομικές συνθήκες 4. κάθε πλοίο υπό τη σημαία του ή νηολογημένο υπό την πλήρη δικαιοδοσία του, του οποίου το πλήρωμα περιλαμβάνει 100 ή περισσότερους εργαζόμενους και το οποίο πραγματοποιεί διεθνές δρομολόγιο διαρκείας άνω των τριών ημερών, να διαθέτει ιατρό που έχει αναλάβει την ιατρική περίθαλψη των εργαζομένων. Άρθρο 3. Αντίδοτα Κάθε κράτος μέλος λαμβάνει τα αναγκαία μέτρα ώστε: 1. κάθε πλοίο υπό τη σημαία του ή νηολογημένο υπό την πλήρη δικαιοδοσία του, που μεταφέρει ένα ή περισσότερα από τα επικίνδυνα υλικά τα οποία απαριθμούνται στο παράρτημα ΙΙΙ, να διαθέτει ιατρικά εφόδια που να περιλαμβάνουν τουλάχιστον τα αντίδοτα τα οποία προβλέπονται στο παράρτημα ΙΙ τμήμα ΙΙΙ 2. κάθε πορθμείο υπό τη σημαία του ή νηολογημένο υπό την πλήρη δικαιοδοσία του, στο οποίο, λόγω τω συνθηκών εκμετάλλευσης, δεν είναι δυνατόν πάντοτε να γίνεται εγκαίρως γνωστή η φύση των επικίνδυνων υλικών που μεταφέρονται να περιλαμβάνει στα ιατρικά του εφόδια τουλάχιστον όλα τα αντίδοτα που προβλέπονται στο παράρτημα ΙΙ τμήμα ΙΙΙ. Εντούτοις, στην περίπτωση κατά την οποία, σε μια τακτική γραμμή, ο διάπλους προβλέπεται να διαρκέσει λιγότερο από δύο ώρες, τα αντίδοτα μπορούν να περιορίζονται σε εκείνα τα οποία πρέπει να χορηγούνται σε περίπτωση εξαιρετικά επείγουσας ανάγκης μέσα σε χρονικό διάστημα που δεν υπερβαίνει την κανονική διάρκεια του διάπλου 3. το περιεχόμενο των ιατρικών εφοδίων, όσον αφορά τα αντίδοτα, να περιλαμβάνεται σε ένα δελτίο ελέγχου που να ανταποκρίνεται τουλάχιστον στο γενικό πλαίσιο που καθορίζεται στο παράρτημα IV τμήματα Α, Β και Γ σημείο ΙΙ.3. Άρθρο 4. Καταμερισμός των ευθυνών Κάθε κράτος μέλος λαμβάνει τα αναγκαία μέτρα ώστε: 1. α) η προμήθεια και η ανανέωση των ιατρικών εφοδίων κάθε πλοίου υπό τη σημαία του ή νηολογημένο υπό την πλήρη δικαιοδοσία του, να γίνονται υπό την αποκλειστική ευθύνη του εφοπλιστή, χωρίς οικονομική επιβάρυνση των εργαζομένων β) την ευθύνη για τη διαχείριση των ιατρικών εφοδίων να τη φέρει ο πλοίαρχος ο πλοίαρχος, χωρίς να απαλλάσσεται της ευθύνης του, μπορεί να αναθέτει τη χρήση και τη συντήρηση των ιατρικών εφοδίων σε έναν ή περισσότερους εργαζομένους που ορίζονται ονομαστικά αναλόγως των αρμοδιοτήτων τους 2. τα ιατρικά εφόδια να διατηρούνται σε καλή κατάσταση και να συμπληρώνονται ή/και να ανανεώνονται το ταχύτερο δυνατό και, οπωσδήποτε, κατά προτεραιότητα κατά τις κανονικές διαδικασίες ανεφοδιασμού 3. σε περίπτωση επείγοντος ιατρικού περιστατικού, το οποίο διαπιστώνεται από τον πλοίαρχο αφού λάβει, στο μέτρο του δυνατού, ιατρική γνωμάτευση, να καθίστανται διαθέσιμα το ταχύτερο δυνατόν τα φάρμακα, το ιατρικό υλικό και τα αντίδοτα που είναι αναγκαία αλλά δεν υπάρχουν στο πλοίο. Άρθρο 5. Ενημέρωση και εκπαίδευση Κάθε κράτος μέλος λαμβάνει τα αναγκαία μέτρα ώστε: 1. τα ιατρικά εφόδια να συνοδεύονται από έναν ή περισσότερους οδηγούς χρήσεως, στους οποίους να περιλαμβάνεται ο τρόπος χρήσεως τουλάχιστον των αντιδότων που αναφέρονται στο παράρτημα ΙΙ τμήμα ΙΙΙ 2. όλα τα άτομα που ακολουθούν επαγγελματική ναυτική εκπαίδευση και πρόκειται να εργαστούν σε πλοία να έχουν παρακολουθήσει βασική εκπαίδευση όσον αφορά τα μέτρα ιατρικής περίθαλψης και πρώτων βοηθειών που πρέπει να λαμβάνονται αμέσως στην περίπτωση ατυχήματος ή σοβαρού επείγοντος ιατρικού περιστατικού 3. ο πλοίαρχος και ο ή οι εργαζόμενοι, στους οποίους, κατ' εφαρμογή του άρθρου 4 σημείο 1 στοιχείο β), έχει αναθέσει τη χρήση των ιατρικών εφοδίων του πλοίου, να έχουν παρακολουθήσει ειδική εκπαίδευση η οποία να επαναλαμβάνεται περιοδικά και τουλάχιστον κάθε πέντε χρόνια ανάλογα με τους κινδύνους και τις ιδιαίτερες ανάγκες που επιβάλλουν οι διάφορες κατηγορίες πλοίων, και σύμφωνα με τους γενικούς προσανατολισμούς που ορίζονται στο παράρτημα V. Άρθρο 6. Ιατρικές συμβουλές μέσω ραδιοτηλεφωνίας 1. Προκειμένου να εξασφαλιστεί καλύτερη περίθαλψη των εργαζομένων σε επείγουσες περιπτώσεις, κάθε κράτος μέλος λαμβάνει τα αναγκαία μέτρα ώστε: α) να καθοριστούν ένα ή περισσότερα κέντρα τα οποία θα παρέχουν στους εργαζόμενους σε πλοία δωρεάν ιατρική βοήθεια μέσω ασυρμάτου υπό τη μορφή συμβουλών β) οι ιατροί του κέντρου ιατρικών συμβουλών μέσω ασυρμάτου, καλούνται να προσφέρουν τις υπηρεσίες τους στα πλαίσια της λειτουργίας των εν λόγω κέντρων, να έχουν εκπαιδευτεί στις ειδικές συνθήκες που επικρατούν στα πλοία. 2. Στα κέντρα αυτά θα μπορούν ενδεχομένως να τηρούνται, με τη συγκατάθεση των ενδιαφερομένων, προσωπικά στοιχεία ιατρικού χαρακτήρα προκειμένου να διευκολυνθεί η παροχή των καλύτερων δυνατών συμβουλών. Θα πρέπει να διαφυλάσσεται ο εμπιστευτικός χαρακτήρας αυτών των στοιχείων. Άρθρο 7. Έλεγχος 1. Κάθε κράτος μέλος λαμβάνει τα αναγκαία μέτρα ώστε να εξασφαλίζεται ότι ένα αρμόδιο πρόσωπο ή αρμόδια αρχή διεξάγει ετήσιο έλεγχο των ιατρικών εφοδίων που διαθέτει κάθε πλοίο υπό τη σημαία του για να εξακριβώσει: ότι τα εφόδια είναι σύμφωνα με τις ελάχιστες απαιτήσεις της παρούσας οδηγίας, ότι το προβλεπόμενο στο άρθρο 2 σημείο 1 στοιχείο γ) δελτίο ελέγχου επιβεβαιώνει ότι τα εφόδια είναι σύμφωνα προς αυτές τις ελάχιστες απαιτήσεις, ότι οι συνθήκες διατήρησης των εφοδίων είναι καλές, ότι τηρούνται οι ενδεχόμενες ημερομηνίες λήξης. 2. Ο έλεγχος των ιατρικών εφοδίων που είναι ενσωματωμένα στις σωσίβιες σχεδίες πραγματοποιείται κατά την ετήσια συντήρηση των τελευταίων. Αυτός ο έλεγχος μπορεί, κατ' εξαίρεση, να αναβάλλεται για περίοδο που δεν υπερβαίνει τους πέντε μήνες. Άρθρο 8. Επιτροπή 1. Για τις καθαρά τεχνικές προσαρμογές των παραρτημάτων της παρούσας οδηγίας σε συνάρτηση με την τεχνική πρόοδο ή την εξέλιξη των διεθνών κανονισμών ή προδιαγραφών και γνώσεων, η Επιτροπή επικουρείται από επιτροπή αποτελούμενη από αντιπροσώπους των κρατών μελών της οποίας προεδρεύει ο αντιπρόσωπος της Επιτροπής. 2. Ο αντιπρόσωπος της Επιτροπής υποβάλλει στην εν λόγω επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίζει ο πρόεδρος ανάλογα με τον επείγοντα χαρακτήρα του θέματος. Αποφασίζει με την πλειοψηφία η οποία προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο ύστερα από πρόταση της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία. 3. Η Επιτροπή θεσπίζει τα σχεδιαζόμενα μέτρα όταν είναι σύμφωνα με τη γνώμη της επιτροπής. Όταν τα σχεδιαζόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα ληπτέα μέτρα. Το Συμβούλιο αποφασίζει με ειδική πλειοψηφία. Εάν, κατά τη λήξη προθεσμίας τριών μηνών από την ημερομηνία υποβολής της πρότασης στο Συμβούλιο, το Συμβούλιο δεν έχει αποφασίσει, τα προτεινόμενα μέτρα θεσπίζονται από την Επιτροπή. Άρθρο 9. Τελικές διατάξεις 1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή τους με την παρούσα οδηγία το αργότερο έως τις 31 Δεκεμβρίου 1994. Ενημερώνουν αμέσως την Επιτροπή σχετικά. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που έχουν ήδη θεσπίσει ή θεσπίζουν στον τομέα ο οποίος διέπεται από την παρούσα οδηγία. 3. Τα κράτη μέλη υποβάλλουν ανά πενταετία έκθεση στην Επιτροπή σχετικά με την θέση σε ισχύ της παρούσας οδηγίας, παραθέτοντας επίσης και τις απόψεις των κοινωνικών εταίρων. Η Επιτροπή ενημερώνει το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και τη συμβουλευτική επιτροπή για την ασφάλεια, την υγιεινή και την υγεία στο χώρο εργασίας. 4. Η Επιτροπή υποβάλλει τουλάχιστον ανά πενταετία στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή έκθεση περί της θέσης σε εφαρμογή της παρούσας οδηγίας, λαμβάνοντας υπόψη τις παραγράφους 1, 2 και 3. Άρθρο 10. Η παρούσα οδηγία απευθύνεται στα κράτη μέλη. Βρυξέλλες, 31 Μαρτίου 1992. Για το ΣυμβούλιοΟ ΠρόεδροςVitor MARTINS. ΕΕ αριθ. C 183 της 24. 7. 1990, σ. 6 και ΕΕ αριθ. C 74 της 20. 3. 1991, σ. 11. ΕΕ αριθ. C 48 της 25. 2. 1991, σ. 154 και ΕΕ αριθ. C 326 της 16. 12. 1991, σ. 72. ΕΕ αριθ. C 332 της 31. 12. 1990., σ. 165. ΕΕ αριθ. C 28 της 3. 2. 1988, σ. 3.